kardosdrur/scandi-wiki huggingface dataset:
Rankebælte

Et rankebælte betegner det område i en sø, hvor planterne ikke længere er over vandoverfladen, hvilket almindeligvis vil sige de dybere områder i søen. De planter, der vokser i rankebæltet, holder sig fast i bunden med deres rødder, så de ikke driver væk med strømmen. De stoffer, som de har brug for, får de gennem bladene.

Søer
Vådområdetyper
Cyperns flag

Cyperns flag er hvidt med et kobberfarvet kort over øen og herunder to grønne olivenkviste. Den hvide farve og de to olivenkviste symboliserer fred. Cypern er det eneste land (ud over den delvist anerkendte republik Kosovo) som har et landkort på sit flag. Kobberfarven symboliserer den store forekomst af kobber på øen. Flaget blev designet af İsmet Güney, en tyrkisk-cypriotisk kunstlærer, som bevist fravalgte farverne blå eller rød, for undgå henvisninger til Grækenlands og Tyrkiets flag.

Flag fra Asien
Flag fra Europa
Flag
Nationale flag
Digital-til-analog-konverter

En digital-til-analog-konverter, DA-konverter eller DAC, er et hybrid kredsløb, som tager imod et binært tal (se digital elektronik), og omsætter det til et analogt signal (se analog elektronik). Den bruges som delkredsløb i større elektroniske kredsløb, hvor et digitalt system (f.eks. en computer eller mikrocontroller) skal kunne generere en analog elektrisk spænding eller strøm.

Almindeligst kendt er omsætningen fra CD-afspillerens digitale data (i PC'en eller stereoanlægget) til et analogt signal, der forstærkes, og sendes ud af højttaleren.

Se også 
 Analog-til-digital-konverter
 Analog og digital
 R-2R-netværk

Digital signalbehandling
Blandet analoge og digitale kredsløb
DAC

Ordet DAC har flere betydninger eller specialiseringer:
 Dansk Arkitektur Center – formidler og udvikler viden og visioner om fremtidens arkitektur, byggeri og byudvikling med fokus på fremtiden.
 Digital-til-analog-konverter – er et hybrid kredsløb
 Danish Arctic Contractors – var en sammenslutning af seks entreprenørfirmaer i Danmark
 DAC-liste – liste over udviklingslande som er bistandsmodtagere fra internationale fonde
ADC

Forkortelsen ADC har flere betydninger eller specialiseringer:
 Analog-til-digital-konverter - et hybrid kredsløb, som tager imod et analogt signal
 Apple Developer Connection
 Apple Display Connector
 Automated Data Collection
 Application Delivery Controller - f.eks. en F5 BigIP
Frankfurter Allgemeine Zeitung

Frankfurter Allgemeine Zeitung (FAZ) er en tysk konservativ avis. FAZ er en af de mest anerkendte aviser i Tyskland og udkommer i over 380.000 eksemplarer. FAZ er ydermere en af de aviser, der har størst oplag udenfor Tyskland. Søndagsudgaven hedder Frankfurter Allgemeine Sonntagszeitung.

Avisen, der ejes af fonden FAZIT-Stiftung, udkom første gang den 1. november 1949. Avisen skiller sig ud fra næsten alle andre dagblade i hele verden ved aldrig at have billeder på forsiden. To gange har avisen dog brudt denne regel, nemlig den 4. oktober 1990, da den viste et fotografi af Rigsdagsbygningen i Berlin i anledning af Tysklands genforening og den 12. september 2001, da avisen bragte billeder af de to kollapsede World Trade Center-tårne samt af præsident George W. Bush. Frankfurter Allgemeine og Süddeutsche Zeitung er de eneste aviser i Tyskland, der har eget netværk af korrespondenter ude i verden.

Referencer

Eksterne henvisninger 

 Frankfurter Allgemeine Zeitungs hjemmeside 

Aviser fra Tyskland
Etableret i 1949
Alfred Kinsey

Alfred Charles Kinsey (født 23. juni 1894, død 25. august 1956) var amerikansk zoolog og professor ved Indianas statsuniversitet. Han er særligt kendt for at skrive Sexual Behavior in the Human Male (1948) og Sexual Behavior in the Human Female (1953) også kendt som Kinsey Reports (Kinsey-rapporterne) samt Kinsey-skalaen. Kinsey forskning af den menneskelige seksualitet var grundlæggende indenfor sexologien og skabte kontroverser i 1940'erne og 1950'erne.

Populærkultur 
I 2004 udkom den amerikanske biografiske film Kinsey, hvor han er spillet af Liam Neeson.

Referencer

Eksterne henvisninger 

 
 

Biologer fra USA
Zoologer fra USA
Sexologer
Die Welt

Die Welt (dansk: Verdenen) er en tysk avis, der udgives af Axel Springer AG. Det er en af de største aviser i Tyskland. 

Avisen udkom første gang i 1946 i. Den har et nuværende dagligt oplag på 209.000. Den distribueres i 130 lande. Nogle betragter dette dagblad som ét af flagskibene blandt de store kvalitetsaviser i Tyskland og sidestilles med Frankfurter Allgemeine Zeitung, Süddeutsche Zeitung og Frankfurter Rundschau. Avisen har dog kørt med underskud i en årrække.

Historie 
Die Welt blev grundlagt i 1946 i Hamborg af den britiske hær, der ønskede at lave et "kvalitetsmedie" inspireret af The Times. Ved udgivelsen var den redaktionelle linje med et britisk udgangspunkt, men i 1947 overgik til at have både tyske og britiske synspunkter. 

Avisen blev købt af Alex Springer i 1953.

I Egypten blev det I 2008 forbudt at omdele avisen på grund af, at bladet havde trykt muhammedtegninger.

Eksterne henvisninger
 Die Welts hjemmeside 

Aviser fra Tyskland
Etableret i 1946
Süddeutsche Zeitung

Süddeutsche Zeitung er en tysk avis med et dagligt oplag på ca. 440.000 og 1,1 million læsere på landsplan. Den er trods navnet populær i det meste af Tyskland.

Den betragtes som Tysklands største kvalitetsavis og har nogle af landets bedste journalister ansat.  Den udkom første gang den 6. oktober 1945 og udgives fra München. Süddeutsche Zeitung og Frankfurter Allgemeine Zeitung er de eneste aviser i Tyskland, der har deres eget netværk af korrespondenter ude i verden.

Avisens grundholdning er liberal.

Avisen har lækket en masse dokumenter om skattely. Det var bl.a. dem, der lækkede Panama Papers, og nu også Paradise Papers.

Referencer

Eksterne henvisninger 

 Süddeutsche Zeitungs hjemmeside

Aviser fra Tyskland
Etableret i 1945
Frankfurter Rundschau

Frankfurter Rundschau er en tysk avis, der er udkommet siden 1. august 1945 med et nuværende dagligt oplag på ca. 180.000.

I 2003 kom avisen i økonomiske vanskeligheder, men ved hjælp af kraftige besparelser – ikke mindst på medarbejderstaben, der er blevet reduceret fra 1700 til 750 over de sidste tre år – har man nu redet stormen af.

Avisens hårdeste konkurrent er så ubetinget Frankfurter Allgemeine Zeitung.

Eksterne henvisninger 

 FRs hjemmeside 

Aviser fra Tyskland
Etableret i 1945
Kræftens Bekæmpelse

Kræftens Bekæmpelse (engelsk navn: The Danish Cancer Society) er en dansk organisation, hvis tre hovedområder er forskning, forebyggelse samt rådgivning og støtte til kræftpatienter og deres pårørende. Den er Danmarks største sygdomsbekæmpende organisation og Danmarks største patientforening. Kræftens Bekæmpelse blev grundlagt i 1928 og har i dag 407.904 medlemmer (2018) og flere end 47.000 frivillige.

Kræftens Bekæmpelse har lokalforeninger over hele landet og styres gennem et repræsentantskab af en hovedbestyrelse, et forretningsudvalg samt et præsidium. Kræftens Bekæmpelse leverer kræftforskning. Foreningen har rådgivningscentre over hele landet samt en gratis telefonrådgivning, Kræftlinjen.

Foreningens nettoindtægt var i 2017 på 685,8 mio. kr.  Foreningens hovedindtægtskilder er indsamlinger, arv, medlemskontingent og konkrete projekttilskud. Det offentlige tilskud til Kræftens Bekæmpelse udgjorde 3 % af indtægterne i 2017.

Udgifterne fordelte sig i 2017 på forskning (62 %), patientstøtte (19 %), oplysning (16 %) og administration (3 %).

Pr. 1. juni 2018 er Jesper Fisker administrerende direktør for Kræftens Bekæmpelses. Jesper Fisker kommer fra en stilling som departementschef i Undervisningsministeriet.

Organisationen står også bag motionsløbet Stafet For Livet, hvor der indsamles penge.

Formål 
Kræftens Bekæmpelse har opstillet tre hovedformål:

 Forskning
 Forebyggelse
 Patientstøtte

Referencer

Eksterne henvisninger 
 Officiel website for Kræftens Bekæmpelse

Etableret i 1928
Foreninger fra Danmark
Sundhedspolitik
Bekæmpelse
Patientforeninger
Ngo'er
Corey Taylor

Corey Todd Taylor (født 8. december 1973 og opvokset i Des Moines, Iowa, USA) er vokalist i bandet Slipknot, hvor han bærer nummeret 8.

Biografi

Stiftelsen af Stone Sour 
Før Corey sluttede sig til Slipknot stiftede han i 1992 bandet Stone Sour sammen med Joel Ekman. Slipknotmedlemmet James Root sluttede sig også til bandet som guitarist. De skabte derved mainstream rock fænomenet som har nået sin vej til hitlisterne. Corey Taylor er vokalist i bandet og i nogen anledninger spiller han også guitar f.eks. i sangene "Bother" og "Through Glass." På deres første album lavede Corey sangen Bother som kom med i Spidermanfilmen.

Med i Slipknot 
Corey sluttede sig i 1996 som vokalist til Slipknot. Dette betød at hans forrige band Stone Sour i en længere periode gik i opløsning. Corey inviterede senere Stone Sours guitarist James Root med i Slipknot. Coreys ven Shawn Economaki (Stone Sours bassist) blev Slipknots stage manager.

Kamp mod alkohol 
Corey Taylor fik alkoholproblemer som bare blev mere problematiske som tiden skred frem. Det nåede det punkt hvor Taylor begyndte at drikke lige fra han stod op og stoppede først når han mistede bevidstheden. Taylor sagde selv hans problemer begyndte at ødelægge hans familieliv og han blev ligeglad med alt og alle omkring ham men han kom til sidst på afvænning.

Maske 
Corey Taylors maske var oprindeligt lavet af ødelagte testdukker fra Halloween-masker. Den er udstyret med brune og blonde dreadlocks som er lavet af hans eget hår. Han gik dog over til en anden maske, da den første maske var for svær at velligeholde. Det siges hans 2. maske er inspireret af Texas' motorsavsmassakre Leatherface. Hans 2. maske er et forbrændt ansigt med mange ar. Corey bar masken til koncerter og til TV interviews. Hvis det er en journalist uden kamera tog han, til tider, masken af.
I 2008 udgav Slipknot deres længe ventede album "All Hope Is Gone". Og det betyder selvfølgelig også nye masker. Corey's nye maske er en hel maske, og ligner lidt den første han havde. (dog uden dreadlocks)

Fakta 
 Corey er en stor Spiderman-fan, hvilket kommer til udtryk ved, at han bærer en stor Spiderman ring og også har en Spiderman tatovering.
 Corey har også stiftet et andet band med Slipknot-medlemmet Josh Brainard. Bandet kaldes Audacious P.

Eksterne henvisninger 

 Interview med Corey Taylor 
 Officiel Stone Sour hjemmeside
 Officiel Slipknot hjemmeside

Noter 

Heavy metal-musikere fra USA
Sangere fra USA
Slipknot
Personer fra Iowa
Heavy metal-sangere
Oskar Kokoschka

Oskar Kokoschka (født 1. marts 1886 i Pöchlarn, død 22. februar 1980 i Montreux) var en østrigsk kunstner, digter og ekspressionistisk maler med tjekkiske rødder. Han var især kendt for sine indtrængende, dybdepsykologiske portrætter  malt med kraftige temperamentsfulde penselstrøg og tegningen af Karl Kraus. Samme teknik anvendte han i sine landskabs- og byprospekter. Kokoschka blev kendt for sin korte affære med Gustav Mahlers enke, Alma Maria Schindler (Alma Schindler-Mahler), som snart afviste ham, hvorefter han fremstillede en 1:1 dukke af hende. Han måtte kort før 2. verdenskrig flygte til England, og nogle år efter krigen slog han sig ned i Schweiz. Især under den tyske og østrigske genopbygning fik han mange udsmykningsopgaver, bl.a. i Hamborg, gobeliner til Det Store Festspilhus i Salzburg og et portræt af Konrad Adenauer.

Galleri

Eksterne henvisninger 

 

Malere fra Østrig
Million Dollar Baby

Million Dollar Baby er en amerikansk dramafilm fra 2004. Den er instrueret af Clint Eastwood og har Hilary Swank, Morgan Freeman og Eastwood selv i hovedrollerne. Filmen vandt fire priser ved oscaruddelingen, bl.a. prisen som bedste film.

Handling 

Filmen handler om Maggie (Hilary Swank), der er en 31-årig kvinde, som har et mål om at blive professionel bokser. Det lykkes hende efter en lang kamp at overtale Frank Dunn (Clint Eastwood) til at være hendes træner og manager. Med Frank og hans assistents (Morgan Freeman) hjælp lykkes det for Maggie at få succes som bokser. Til sidst lykkes det hende at få en titelkamp, som Frank dog advarer hende mod, da modstanderen er kendt for ikke at bokse efter reglerne. Under kampen angriber modstanderen Maggie efter klokken har lydt, hvilket får hende til at gå i gulvet. Hendes hoved rammer dog den skammel som Frank har sat op til hende og hun brækker nakken. Lægens dom lyder på at hun vil være lam fra halsen og ned resten af livet. Derfor beder hun Frank om at ende hendes lidelser. Til sidst indvilliger han og giver hende en dødelig indsprøjtning med adrenalin.

Medvirkende

Modtagelse 
Modtagelsen fra kritikerne var i den grad positiv, og Jyllands-Postens anmelder gav den f.eks. 6 ud af 6 mulige stjerner. Ud over fire Oscars vandt den bl.a. to Golden Globes. Filmen ligger pr. 2. juli 2007 nr. 102 på IMDbs top 250 liste.

Eksterne henvisninger 
 

Amerikanske film fra 2004
Dramafilm fra USA
Engelsksprogede film
Film instrueret af Clint Eastwood
Oscar for bedste film
Boksefilm
César for bedste udenlandske film
Martin Heinrich Klaproth

Martin Heinrich Klaproth (født 1. december 1743 i Wernigerode, død 1. januar 1817 i Berlin) var en tysk kemiker, som opdagede grundstofferne Zirkonium (1789), uran (1789), titan (1795), tellur (1798) og krom (1798). Han forbedrede de kemisk-analytiske metoder og analyserede en række mineraler og kemiske forbindelser.
Oprindelig startede han som apoteker og blev selvstændig indenfor dette fag i 1771. I 1810 blev han udnævnt til professor i kemi.

Eksterne henvisninger 

Kemikere fra Tyskland
Farmaceuter
Medlemmer af Videnskabernes Selskab
Personer i oplysningstiden
Apotekere fra Tyskland
De Blå/Hvide Engle

De Blå/Hvide Engle er fodboldklubben Boldklubben Fremad Amagers officielle fanklub.

Fanklubben blev stiftet af Jesper Quistorff, som samtidig blev foreningens første formand, i den samme sæson (1993/94-sæsonen) som oprykningen til Superligaen blev sikret og skete efter en direkte opfordring fra Fremad Amagers hovedbestyrelse. Navngivningen af fanklubben blev ligeledes gjort af Jesper Quistorff på baggrund af det tidligere kælenavn for Fremad Amager. Baggrunden for Fremad Amagers kælenavn skal findes i, at klubben på daværende tidspunkt spillede deres hjemmebanekampe i kirketiden (kl. 10:00, kl. 10:30 eller kl. 11:00), så man kunne høre kirkeklokkerne ved kampstart fra den nærliggende Højdevangskirken samt at spilledragtens design dengang bestod af hvide ærmer, som kunne minde om englevinger.

De Blå/Hvide Engle er medlem af Danske Fodbold Fanklubber.

I juli 2007 besluttede Fremad Amager A/S at trøjenummer 12 fremover ikke benyttes af en spiller, men kun af fanklubben for at signalere at fanklubben er den 12. mand på banen. Dennis Danry blev dermed den sidste spiller, som bar nummeret i sæsonen 2006/07.

I efteråret 2008 blev en ny fanklub "Øens Ørne" etableret, denne fanklub skulle støtte den overbygningsklub som Fremad Amager blev en del af i kraft af indgåelsen af samarbejdet i F.C. Amager.

Da F.C Amager gik konkurs i foråret 2009 gik "gamle" Blå / Hvide Engle straks i gang med, at reetablere den tidligere fanklub.

På en stiftende generalforsamling i efteråret 2009 blev "De Blå / Hvide Engle" atter en realitet.
Blandt den "nye" fanklubs bestyrelsesmedlemmer var stifteren af den oprindelige fanklub fra 1993 Jesper Quistorff.

Fanklubbens første opgave var at støtte Fremad Amager i bestræbelserne på at rykke op fra Københavnsserien, som klubben var nedrykket til efter F.C Amager's konkurs i foråret 2009.

Tidligere formænd 

I efteråret 2008 blev en ny fanklub "Øens Ørne" etableret, denne fanklub skulle støtte den overbygningsklub som Fremad Amager blev en del af i kraft af indgåelsen af samarbejdet i F.C. Amager.

Formand for "Øens Ørne" :

 2008-2009: Tom Christiansen

Da F.C Amager gik konkurs i foråret 2009 gik "gamle" Blå / Hvide Engle straks i gang med, at reetablere den tidligere fanklub.

Ny formand for "De Blå / Hvide Engle blev :

 2009- ????: Brian Nielsen

Eksterne kilder/henvisninger 
 De Blå/Hvide Engles officielle hjemmeside 
 Blå/Hvide Engles debatforum

Referencer 

Foreninger fra Danmark
Fodboldfanklubber
Sport på Amager
Stævnemøde

Stævnemøde er et aftalt møde, særlig mellem kærester eller potentielle kærester. Et stævnemøde kan for eksempel indebære et måltid, fx en middag eller frokost på en restaurant, en tur i biografen, en tur i skoven eller simpelthen et møde i hjemmet.

Date 
"Stævnemøde" svarer delvist til det engelske begreb date, som i dag bruges på dansk, og delvist har erstattet "stævnemøde" blandt de yngre generationer. "Date" kan også bruges i overført betydning, om et personligt møde med en ven eller veninde. 

Det amerikanske begreb dating, der betegner et formaliseret forsøg på at finde en partner ved at invitere de potentielle kandidater på dates, har ikke nogen direkte ækvivalent på dansk. 

Netdating er dating efter en partner via internettet.

Se også 
 Kontaktannonce
 Sugardating

Dating
Nyklassicisme

Nyklassicisme, neoklassicisme eller  nyantik og senklassicisme er en stilretning inden for kunst, arkitektur og kunsthåndværk i Europa og Nordamerika. Retningen, der tog udgangspunkt i antikkens græske og romerske kunst, var fremherskende ca. 1750-1850. Den byggede på den tyske arkæolog Johann Joachim Winckelmanns skrifter og fundene ved udgravningerne i Herculaneum og Pompeji.

Billedkunst 
Nyklassicismens billedkunst, der ofte havde islæt fra den samtidige romantik, repræsenteres af den franske maler Jacques-Louis Davids Horatiernes ed. Han var lærer for bl.a. C.W. Eckersberg og den italienske billedhugger Antonio Canova; i Danmark udvikledes stilen af maleren Nicolai Abildgaard og billedhuggerne Johannes Wiedewelt og frem for alle Bertel Thorvaldsen.

Arkitektur 
Den nyklassicistiske arkitektur var foruden antikken inspireret af renæssancens arkitektur, fortrinsvis Andrea Palladios bygninger.
Blandt dens repræsentanter var Ange-Jacques Gabriel, Claude-Nicolas Ledoux, Robert og James Adam, K.F. Schinkel og Leo von Klenze. I Danmark var bl.a. C.F. Harsdorff og C.F. Hansen med deres enkle bygninger med få dekorative detaljer fremtrædende skikkelser.

Begyndelsen af 1900-tallet 
I begyndelsen af 1900-tallet satte endnu en nyklassicistisk bølge præg på arkitekturen. Centrale værker i Danmark inden for denne strømning er Faaborg Museum (1915) af Carl Petersen og Politigården i København (1918-23) af Hack Kampmann og Aage Rafn.

Den tidlige nyklassicisme inden for både arkitektur og kunsthåndværk betegnes ofte Louis Seize-stil; den videreudvikledes til directoirestil og senere empire. Inden for musikken anvendes som regel betegnelsen neoklassik.

Se også 
 Nyklassicisme (musik)
 Klassicismen

Eksterne henvisninger 
 Nyklassicisme 1910-1930 

 Google billedgalleri

Stilperioder
Sanseintegration

Sanseintegration er hjernens evne til at samordne sanseimpulserne og bruge dem på bedst mulige måde.

Sanseintegration er en neurologisk proces, der samordner sanseimpulser fra din krop og omgivelserne. Din krop bruger informationen til at give en meningsfuld og brugbar reaktion både motorisk, perceptuelt, indlæringsmæssigt og eller adfærdsmæssigt overfor stimuli. Den sansemæssige information, som hjernen har modtaget, skal sorterers, fremmes eller hæmmes, sammenholdes og samordnes på en fleksibel og konstant forandrende måde.
Hjernen
Sanser
Lyngby Mølle

Lyngby Mølle kan henvise til flere steder:

 Lyngby Søndre Mølle – en af de to vandmøller ved vadestedet i Kongens Lyngby
 Lyngby Nordre Mølle – en af de to vandmøller ved vadestedet i Kongens Lyngby
 Lyngby Mølle (vindmølle) - en nu nedrevet vindmølle og traktørsted i Nørre Lyngby mellem Løkken og Lønstrup i Vendsyssel
 Lyngby Mølle Feriecenter – et feriested i Nørre Lyngby mellem Løkken og Lønstrup i Vendsyssel
Gustav Robert Kirchhoff

Gustav Robert Kirchhoff (født 12. marts 1824 i Königsberg, død 17. oktober 1887 i Berlin) var en tysk fysiker, der i 1860 sammen med Robert Bunsen grundlagde spektralanalysen, dvs. bestemmelsen af et stofs kemiske sammensætning ved hjælp af dets spektre. 

Han formulerede endvidere lovene for elektriske strømmes fordeling i forgrenede ledere.

Gustav Kirchhoff har endvidere lagt navn til Kirchhoffs træsætning (Kirchhoff's theorem), der er en meget anvendt sætning inden for den matematiske grafteori.

Se også
 Wheatstonebro#Kirchhoffs_Wheatstonebro_realisering

Eksterne henvisninger 

 
  

Fysikere fra Tyskland
Medlemmer af Videnskabernes Selskab
Personer fra Königsberg
Tyskere i 1800-tallet
Lyngby Nordre Mølle

Lyngby Nordre Mølle er en af de to vandmøller i Kongens Lyngby og er nr. 24 på Lyngby Hovedgade.
Den er anlagt som en udvidelse af Lyngby Søndre Mølle, muligvis i 1762, ændret i 1846 og 1850, og den har været hammermølle og kornmølle. Den er den eneste af Mølleåens møller, der er køreklar ved vandets kraft.

Ud til Hovedgaden har der tidligere ligget et stuehus, der blev opført 1847 af proprietær Peter Lund.
Det blev revet ned i 1940 ved Hovedgadens udvidelse.
Peter Lund (1810–1894) var møllens ejer fra 1839 til 1866.
Han var tillige sognerådsformand og gik for at være en farverig person.
Peter Lunds Vej i Bondebyen, der tidligere hed Peter Lunds Torv eller blot Torvet, er opkaldt efter ham.

Under opførelsen af Stadsbiblioteket i 1966 var møllen nær blev revet ned af Lyngby-Taarbæk Kommune.
Kommunen havde i 1965 overtaget både Lyngby Søndre Mølle og Nordre Mølle.
Man troede at bygningen blot var en magasin- og staldbygning, men Nationalmuseet foretog en undersøgelse, der klargjorde, at bygningen faktisk var den oprindelige nordre møllebygning, hvor mølleværket var taget bort.
I stedet for nedrivning af bygningen blev mølleværket rekonstrueret, og bygningen blev fredet i 1972.

Der er julestue i december, hvor man kan komme ind og se mølleværket.
Desuden er der til tider udstillinger med kunsthåndværk.

Eksterne kilder/henvisninger

Andre 
 Jan Møller, Mølleåen, Forlaget Cicero, 1992. .
 Nordre Mølle i Møllearkivet
 Nordre Mølle på Lyngby biblioteks hjemmeside
 Finn Solgård, Lise Skjøt-Pedersen, Jeppe Tønsberg, Lyngby Hovedgade. Registrant over Hovedgadens bygninger, Historisk-topografisk Selskab for Lyngby-Taarbæk Kommune, 1996, .

Nordre Mølle
Fredede bygninger, konstruktioner og anlæg i Lyngby-Taarbæk Kommune
Fredede industribygninger og tekniske anlæg i Danmark
Vandmøller i Danmark
James Currie

James Currie (født 31. maj 1756, død 31. august 1805) var en skotsk læge, der indførte brugen af koldt vand til behandling af feber. Før Curries opdagelser var det en udbredt opfattelse, at feber var gavnlig, og man lod den derfor brænde sig selv ud, hvorved patienten ofte døde. Currie forstod, at det var vigtigt at bevare patientens temperatur så nær det normale som muligt. Hans opdagelser fremmede brugen af vandkure (hydroterapi) mod mange sygdomme og brugen af kliniske termometre.

Læger fra Storbritannien
Personer fra Skotland
Lincoln Ellsworth

Lincoln Ellsworth (12. maj 1880 – 26. maj 1951) var en amerikansk flyver og polarforsker. I 1926 foretog han sammen med Roald Amundsen og italieneren Umberto Nobile i luftskibet Norge den første overflyvning af Nordpolen. I 1935 krydsede han som det første hele det vest-antarktiske område, en flyvetur på 3400 kilometer.

Eksterne henvisninger 

Opdagelsesrejsende fra USA
Polarforskere fra USA